b"\n_START_ARTICLE_\nMildred Inez Caroon Bailey\n_START_SECTION_\n\xc5\xbdivljenjepis\n_START_PARAGRAPH_\nRodila se je v Fort Barnwellu (Severna Karolina) in odrasla v bli\xc5\xbenjem Kinstonu. Potem ko je kon\xc4\x8dala srednjo \xc5\xa1olo, je sprva \xc5\xa1tudirala na Kolid\xc5\xbeu Flora McDonals (Flora McDonald College) v Red Springsu, nato pa se je prepisala na \xc5\xbdenski kolid\xc5\xbe (Woman's College) Univerze Severne Karoline (dana\xc5\xa1nja Univerza Severne Karoline v Greensboru); tu je diplomirala leta 1940, nakar pa je opravila \xc5\xa1e poletno \xc5\xa1olo na Univerzi Severne Karoline v Chapel Hillu. Po koncu \xc5\xa1ole pa je postala u\xc4\x8diteljica franco\xc5\xa1\xc4\x8dine v Taylorsvillu._NEWLINE_Poleti 1942 pa se je pridru\xc5\xbeila \xc5\xbdenskemu pomo\xc5\xbenemu korpusu Kopenske vojske ZDA (Women's Army Auxiliary Corps; WAAC), ki je bil pozneje preimenovan v \xc5\xbdenski korpus Kopenske vojske ZDA, v Fort Braggu in bila takoj poslana na \xc4\x8castni\xc5\xa1ko trena\xc5\xbeno \xc5\xa1olo (Officer Training School) v Fort Des Moines (Iowa), kjer je postala \xc4\x8dlanica tretjega razreda WAAC. Po koncu \xc5\xa1ole je bila dodeljena Zra\xc4\x8dnemu korpusu Kopenske vojske ZDA (United States Army Air Corps) in bila do sredi leta 1943 nastanjena v Daytona Beachu (Florida), nato pa je bila njena \xc4\x8deta, katere je bila poveljnica, preme\xc5\xa1\xc4\x8dena v Zra\xc4\x8dno bazo George (George Field Army Air Base) v Illinois. Nato je bila za kraj\xc5\xa1i \xc4\x8das preme\xc5\xa1\xc4\x8dena v Walnut Ridge (Arkansas), nato pa do konca vojne v Zra\xc4\x8dno bazo Craig (Craig Air Force Base) (Alabama), kjer je bila u\xc4\x8diteljica angle\xc5\xa1\xc4\x8dine pripadnikov Francoskega vojnega letalstva._NEWLINE_Po koncu vojne je ostala v Kopenski vojski ZDA in bila poslana v Miami (Florida), kjer je bila poklicna svetovalka za veterane. Leta 1949 je bila preme\xc5\xa1\xc4\x8dena v Stuttgart, kjer je opravljala obve\xc5\xa1\xc4\x8devalne dejanosti. Naslednja postaja je bil M\xc3\xbcnchen, kjer je prevzela poveljstvo odreda WAC v sklopu 98. splo\xc5\xa1ne bolni\xc5\xa1nice (98th General Hospital)._NEWLINE_Leta 1953 je bila preme\xc5\xa1\xc4\x8dena nazaj v ZDA in sicer v Washington, D.C., kjer je bila dodeljena obve\xc5\xa1\xc4\x8devalnemu delu \xc5\xa1taba voja\xc5\xa1kega okro\xc5\xbeja Washington (United States Army Military District of Washington). Leta 1957 je diplomirala na Strate\xc5\xa1ki obve\xc5\xa1\xc4\x8devalni \xc5\xa1oli (Strategic Intelligence School) in bila nato poslana v Fort McPherson (Georgia), kjer je za tri leta postala vodja rekrutiranja za jugovzhodne ZDA. Leta 1961 je prevzela poveljstvo odreda WAC v Fort Myerju (Virginija), ki je bil najve\xc4\x8dji WAC odred v ZDA. V tem \xc4\x8dasu je pripravila potujo\xc4\x8do razstavo o vlogi \xc5\xbeensk v oboro\xc5\xbeenih silah, s katero je med 1963-68 potovala po ZDA. Po vrnitvi v Washington je postala zvezni \xc4\x8dastnik za Senat ZDA. Leta 1970 je postala namestnika poveljnika trena\xc5\xbenega centra v Fort McClellanu (Alabama) in 2. avgusta 1971 je bila imenovana za direktorico \xc5\xbdenskega korpusa Kopenske vojske ZDA, pri \xc4\x8demer je bila povi\xc5\xa1ana v \xc4\x8din brigadnega generala. Na tem polo\xc5\xbeaju je ostala vse do upokojitve v juliju 1975._NEWLINE_18. julija 2009 je umrla v Alexandrii (Virginija)."